钦定古今图书集成/明伦汇编/氏族典/第160卷 > 韩延之
## 钦定古今图书集成/明伦汇编/氏族典/第160卷 > 韩延之

按《魏书韩延之传》：延之字显宗，南阳赭阳人，魏司徒
暨之后也。司马德宗平西府录事参军刘裕率伐司
马休之，未至江陵，密使与延之书招之，延之报曰：“伐
人之君，啖人以利，真可谓处怀期物，自有由来者矣。
以平西之至德，宁无授命之臣乎？假令天长丧乱，九
流浑浊，当与臧洪游于地下，不复多言。”裕得书叹息，
以示诸佐。刘裕父名翘，字显宗。于是延之字显宗，名
子为“翘”，盖示不臣刘氏也。后奔姚兴。太常二年，入国，
以延之为虎牢镇将，爵鲁阳侯。延之前妻罗氏生子
措，措随父入国。又以淮南王女妻延之，生道仁。措推
道仁为嫡，袭父爵，位至殿中尚书，进爵西平公。